Diari Oficial de la Generalitat Valenciana


Sumari del DOGV 9780, del 02-02-2024 (2024/818)

DECRET 17/2024, de 30 de gener, del Consell, d'aprovació de l'oferta d'ocupació pública de l'entitat Ferrocarrils de la Generalitat Valenciana corresponent a l'exercici 2023.
------------------------------------------------------------------------------------------------------------------------------------------------------------------------------

### Dades del document

Número de DOGV
:   9780

Data del DOGV
:   02-02-2024

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2024/818


Data del document
:   30-01-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Decret

Correcció d'errades

 Descriptors 

:   * Conselleria de Medi Ambient, Aigua, Infraestructures i Territori
    * Ferrocarrils de la Generalitat Valenciana

DECRET 17/2024, de 30 de gener, del Consell, d'aprovació de l'oferta d'ocupació pública de l'entitat Ferrocarrils de la Generalitat Valenciana corresponent a l'exercici 2023. [2024/818]  
L'article 7.3 de la Llei 4/2021, de 16 d'abril, de la funció pública valenciana, establix que entre les competències del Consell està «aprovar l'oferta d'ocupació pública (…) dels organismes públics de la Generalitat a què es referix l'article 2.3.a) de la Llei 1/2015, de 6 de febrer, de la Generalitat, d'Hisenda pública, del sector públic instrumental i de subvencions».  
  
Ferrocarrils de la Generalitat Valenciana (FGV), d'acord amb l'article primer del seu estatut (Decret 144/1986, de 24 de novembre, del Consell de la Generalitat Valenciana, pel qual s'aprova l'estatut de l'Entitat Ferrocarrils de la Generalitat Valenciana) es constituïx com «una entitat pública empresarial, amb personalitat jurídica pròpia i independent de la personalitat jurídica de la Generalitat, subjecta a l'ordenament jurídic privat».  
  
Sobre la base de la seua consideració d'entitat pública empresarial, FGV queda expressament enquadrada dins del que l'esmentada Llei 1/2015 denomina organismes públics en el seu article 2.3.a), i, per tant, l'aprovació de la seua oferta d'ocupació pública és competència del Consell.  
El Consell d'administració d'FGV, en sessió celebrada el passat 15 de juny de 2023, va aprovar l'oferta d'ocupació pública de l'entitat corresponent a l'exercici 2023.  
La Direcció General de Pressupostos, per la seua part, ha emés informe favorable a l'esmentada oferta d'ocupació pública d'FGV.  
Esta oferta d'ocupació pública ha sigut negociada amb les organitzacions sindicals amb representació en els comités provincials d'empresa d'FGV, en la sessió celebrada el dia 8 de juny de 2023.  
Jurídicament, FGV compta amb personalitat pròpia, independent de la de la Generalitat, i està subjecta a l'ordenament jurídic privat. Les condicions de treball es regulen per la legislació laboral i pel XIII Conveni col·lectiu interprovincial d'FGV (DOGV núm. 8675/12.11.2019). Tots els seus llocs de treball són de naturalesa laboral, i no hi ha personal funcionari públic. La classificació professional, regulada en el conveni preveu quatre grups professionals: direcció, tècnics i tècniques, oficials i oficiales i operaris i operàries.  
D'altra banda, el marc jurídic pressupostari de l'oferta està constituït pel que es disposa en l'article 20 de la Llei 31/2022, de 23 de desembre, de pressupostos generals de l'Estat per a l'any 2023, i en l'article 36 de la Llei 9/2022, de 30 de desembre, de pressupostos de la Generalitat per a l'exercici 2023; hi són també aplicables els articles 70 del Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut Bàsic de l'Empleat Públic, i 55 de la Llei 4/2021, de 16 d'abril, de la Generalitat, de la funció pública valenciana.  
  
L'oferta que s'aprova està referida exclusivament a llocs de treball de naturalesa laboral la gestió dels quals té atribuïda la Direcció-Gerència de l'entitat Ferrocarrils de la Generalitat Valenciana (FGV) i corresponen als seus centres de treball d'Alacant i de València.  
Totes les places que conté corresponen a llocs de treball dotats pressupostàriament i inclosos en la relació de llocs de treball, que es troben actualment vacants i dotats pressupostàriament com a despeses de personal.  
  
L'oferta respecta els límits establits per la normativa anteriorment esmentada sobre la incorporació de nou personal. En relació amb la taxa de reposició d'efectius, Ferrocarrils de la Generalitat Valenciana (FGV) s'enquadra entre els sectors considerats prioritaris pel punt 3 de l'apartat dos de l'article 20 de la Llei 31/2022, de 28 de desembre, de pressupostos generals de l'Estat per a l'any 2023 i li és aplicable per al present exercici una taxa del 120 %.  
Les places oferides són un total de 140, totes les quals corresponen al torn lliure de cobertura que, al seu torn, es desglossa en un torn lliure general i un torn lliure per a persones amb discapacitat o diversitat funcional, que complix les previsions de l'article 64 de la Llei 4/2021, de 16 d'abril, de la Generalitat, de la funció pública valenciana.  
Per tot això, en execució de les atribucions previstes en l'article 7.3 de la Llei 4/2021, de 16 d'abril, de la Generalitat, de la funció pública valenciana, i de conformitat amb l'article 28.c) de la Llei 5/1983, de 30 de desembre, de la Generalitat, del Consell, a proposta de la consellera de Medi Ambient, Aigua, Infraestructures i Territori, i amb la deliberació prèvia del Consell, en la reunió de 30 de gener de 2024,  
  
  
DECRETE  
  
Article 1. Oferta d'ocupació pública  
Aprovar l'oferta d'ocupació pública de Ferrocarrils de la Generalitat Valenciana corresponent a 2023, que ascendix a un total de 140 places, totes corresponents a llocs de treball inclosos en la relació de llocs de treball d'FGV i computats en la massa salarial.  
  
Article 2. Contingut de l'oferta  
1. Esta oferta d'ocupació pública conté places corresponents a llocs de treball que estan dotats pressupostàriament i inclosos en les relacions de llocs de treball aprovades.  
2. Les places a què es referix l'apartat anterior ascendixen a un total de 140 i són les que s'indiquen en l'annex d'este decret, amb especificació del grup professional, així com del nombre de llocs de l'oferta compresos en cada apartat.  
3. S'establix un únic torn lliure, desglossat en un torn lliure general i un altre per a persones amb diversitat funcional; no és procedent el torn de promoció interna en l'oferta per estar este mecanisme regulat en la normativa laboral d'FGV i seguir un procés independent.  
  
Article 3. Convocatòries  
Els processos selectius derivats d'esta oferta d'ocupació pública es desenvoluparan en el termini màxim establit legalment per a l'execució de les ofertes.  
  
Article 4. Reserva per a persones amb diversitat funcional  
Es reserva un 10 % dels llocs a persones amb discapacitat o diversitat funcional conforme amb l'article 64 de la Llei 4/2021, de 16 d'abril, de la Generalitat, de la funció pública valenciana.  
  
  
DISPOSICIONS FINALS  
  
Primera. Desplegament  
Es faculta la persona titular de la Direcció Gerència d'FGV perquè realitze les actuacions siguen necessàries per a complir i executar este acord.  
  
Segona. Efectes  
Este decret tindrà efectes l'endemà de la publicació en el Diari Oficial de la Generalitat Valenciana.  
  
València, 30 de gener de 2024  
  
El president de la Generalitat,  
CARLOS MAZÓN GUIXOT  
  
  
  
La consellera de Medi Ambient,   
Aigua, Infraestructures i Territori,  
SALOMÉ PRADAS TEN